b"\n_START_ARTICLE_\nCas Bag\xc3\xb3\n_START_SECTION_\nPublicaci\xc3\xb3\n_START_PARAGRAPH_\nL'any 2012 la revista Caf\xc3\xa8 amb llet va denunciar irregularitats en la contractaci\xc3\xb3 de l'empresa SEHRS per als Hospitals concertats del Consorci de Salut i Social de Catalunya. Per aquest motiu la revista va ser denunciada per Josep Maria Via (implicat en un altre cas relacionat)  i finalment condemnada pel jutjat de primera inst\xc3\xa0ncia 37 de Barcelona a pagar una multa de 10.000 \xe2\x82\xac per atemptar al seu honor.\n_START_SECTION_\nComissi\xc3\xb3 d'investigaci\xc3\xb3\n_START_PARAGRAPH_\nL'estiu de 2012, al final de la IX legislatura, el PSC va demanar l'obertura d'una comissi\xc3\xb3 d'investigaci\xc3\xb3 sobre la gesti\xc3\xb3 de la sanitat catalana degut als casos de presumpta corrupci\xc3\xb3 del grup Innova de Reus, l'Hospital de Sant Pau de Barcelona i les contractacions del grup Sehrs pel Consorci de Salut i Social de Catalunya. Juntament amb la comissi\xc3\xb3 d'investigaci\xc3\xb3 sobre la gesti\xc3\xb3 de les entitats financeres demanades per ICV-EUiA i ERC aquestes dues eren les primeres comissions d'investigaci\xc3\xb3 que es constitu\xc3\xafen al Parlament de Catalunya. _NEWLINE_L'avan\xc3\xa7ament de les eleccions va paralitzar el treball de les dues comissions, que van haver de reprendre a petici\xc3\xb3 de PSC, el PPC, ICV-EUiA i C's, sent constitu\xc3\xafda el 12 d'abril de 2013, ja dins la X legislatura., i presidida per Meritxell Borr\xc3\xa0s (CiU) La comissi\xc3\xb3 va convocar a trenta-tres compareixents, entre els quals Ramon Bag\xc3\xb3, qui va compar\xc3\xa8ixer al mes de juny, on va negar-hi haver afavorit a les seves empreses. Les conclusions de la comissi\xc3\xb3, aprovades pel ple del Parlament el 7 de novembre de 2013, van recon\xc3\xa8ixer l'excel\xc2\xb7l\xc3\xa8ncia de la gesti\xc3\xb3 de sistema sanitari catal\xc3\xa0 tot i reclamar la creaci\xc3\xb3 de mecanismes de control i d'impulsar una reforma estructural per restablir-ne la confian\xc3\xa7a. L'aprovaci\xc3\xb3 es va fer amb els vots a favor dels grups de CiU i PSC, l'abstenci\xc3\xb3 d'ERC i els vots en contra dels grups de ICV-EUiA, C's, la CUP i el PPC.\n_START_SECTION_\nActuaci\xc3\xb3 de l'Oficina Antifrau i la Fiscalia Anticorrupci\xc3\xb3\n_START_PARAGRAPH_\nEl mateix any 2013 l'Oficina Antifrau de Catalunya (OAC) va presentar un meticul\xc3\xb3s informe en el que apreciava conductes delictives en la relaci\xc3\xb3 de dos organismes p\xc3\xbablics (Consell Comarcal del Maresme i Badalona Serveis Asistencials) i l'empresa SEHRS. En la presentaci\xc3\xb3 de l'informe el director de l'OAC, Daniel de Alfonso, va acusar a Ramon Bag\xc3\xb3, responsable de l'empresa, d'afavorir-la des dels seus c\xc3\xa0rrecs directius al Consorci Sanitari de Catalunya  incomplint la llei d'incompatiblilitats. Per aquesta ra\xc3\xb3 la OAC va traslladar els resultats de la seva investigaci\xc3\xb3 a la Fiscalia Superior de Catalunya perqu\xc3\xa8 determin\xc3\xa9s si hi havia fets constitutius de delicte; aquesta va traslladar el cas a la Fiscalia Anticorrupci\xc3\xb3 de Barcelona. El mar\xc3\xa7 de 2014 el fiscal Emilio S\xc3\xa1nchez Ulled va arxivar el cas constatant que hi havia sospites per\xc3\xb2 no es podia demostrar delicte, tot i que assenyalava diverses irregularitats per la creaci\xc3\xb3 de societats instrumentals (que permetien burlar el control) i per afavorir des de l'administraci\xc3\xb3 societats de les quals es forma part. El fiscal tamb\xc3\xa9 assenyalava en el decret d'arxivament les insufici\xc3\xa8ncies del marc legal per poder perseguir aquest tipus d'irregularitats."